Henri van Breda het ‘selektiewe geheueverlies’Henri van Breda in die hof (7 Augustus 2017). Foto: Catherine Rice/ANA Die Wes-Kaapse hooggeregshof het gehoor Henri van Breda het “selektiewe geheueverlies” wanneer dit kom by inkriminerende getuienis. Staatsaanklaer adv. Susan Galloway het haar kruisondervraging van Van Breda Maandag afgesluit. Sy het gewys op teenstrydighede in Van Breda se aanvanklike polisieverklaring op 27 Januarie 2015 en sy pleitverduideliking. Volgens Galloway het Van Breda tydlyne bygevoeg, “vaag” begin raak wanneer dit hom pas en sy getuienis aangepas aangesien hy “genoeg tyd” gehad het om die polisiedossier te bestudeer. Van Breda het egter volgehou hy is deur kol. Deon Beneke gedruk om “meer seker te klink” van dinge as wat hy regtig was. Hy het die teenstrydighede in sy verklaring blameer op Beneke se “wanvoorstellings” van sy woorde. Van Breda het aan die hof gesê hy het die verklaring gelees en geteken ondanks weglatings en onakkuraathede aangesien hy geweet het hy kan huis toe gaan sodra hy dit geteken het. “As ek geweet het die verklaring sal in die hof gebruik word, sou ek dit nie geteken het nie. Ek het nie die situasie waarin ek was verstaan nie.” Henri van Breda in die hof. Foto: Catherine Rice/ANA Galloway het daarop gewys dat Van Breda in sy pleitverduideliking melding gemaak het van minstens twee aanvallers, maar dat hy in sy polisieverklaring niks van ŉ tweede aanvaller genoem het nie. Van Breda het egter volgehou dat hy wel vir die polisie van die tweede aanvaller gesê het, maar dat hy nie veel meer inligting kon gee nie. Volgens Van Breda is hy nie seker hoekom die polisie dit nie in die verklaring gesit het nie. Regter Siraj Desai het aan Van Breda benadruk hoe belangrik dit was om die polisie van die tweede aanvaller te vertel waarna Van Breda gesê het hy is “verras” dat die inligting nie in die verklaring is nie, maar dat hy dit nie destyds agtergekom het nie. Galloway het gesê Van Breda kon gedetailleerde beskrywings gee van sy struweling met die aanvaller en dit self in die hof demonstreer, maar dat hy tog nie detail van ander gebeurtenisse kon onthou nie. “Dit blyk dat sommige van die ekstra inligting en verduidelikings wat jy gegee het ŉ poging is om sekere inligting in die polisiedossier te verduidelik,” het Galloway aan Van Breda gesê. Hy het dit egter ontken en gesê: “Nee, wanneer ek nie iets kan onthou nie dan sê ek ek kan dit nie onthou nie.” Die saak gaan vanoggend voort met adv. Pieter Botha, vir Van Breda, wat sy kliënt sal herondervra. Lees alle vorige berigte oor Henri van Breda op Maroela Media.